Document ID: 32014D0323

DEĊIŻJONI TAL-KUNSILL
tad-19 ta' Mejju 2014
li tħassar id-Deċiżjoni 2010/371/UE dwar il-konklużjoni tal-konsultazzjonijiet mar-Repubblika tal-Madagaskar taħt l-Artikolu 96 tal-Ftehim ta' Sħubija AKP-UE
(2014/323/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra l-Ftehim ta' Sħubija bejn il-membri tal-Grupp ta' Stati Afrikani, tal-Karibew u tal-Paċifiku, fuq naħa, u l-Komunità Ewropea u l-Istati Membri tagħha fuq in-naħa l-oħra, iffirmat f'Cotonou fit-23 ta' Ġunju 2000 (1), kif rivedut fil-Lussemburgu fil-25 ta' Ġunju 2005 (2) u f'Ouagadougoufit-22 ta' Ġunju 2010 (3) (minn hawn 'il quddiem imsejjaħ ’il-Ftehim ta' Sħubija AKP-UE’, u b'mod partikolari l-Artikolu 96 tiegħu,
Wara li kkunsidra l-Ftehim Intern bejn ir-rappreżentanti tal-gvernijiet tal-Istati Membri, li ltaqgħu fi ħdan il-Kunsill, dwar il-miżuri li għandhom jittieħdu u l-proċeduri li għandhom ikunu segwiti għall-implimentazzjoni tal-Ftehim ta' Sħubija AKP-KE (4), u b'mod partikolari l-Artikolu 3 tiegħu,
Wara li kkunsidra l-proposta tal-Kummissjoni Ewropea,
Bi ftehim mar-Rappreżentanta Għolja tal-Unjoni għall-Affarijiet Barranin u l-Politika ta' Sigurtà,
Billi:
(1)
Id-Deċiżjoni tal-Kunsill 2010/371/UE (5) ġiet adottata bil-għan li jiġu implimentati miżuri xierqa b'segwitu għall-ksur tal-elementi essenzjali msemmija fl-Artikolu 9 tal-Ftehim.
(2)
Dawk il-miżuri ġew imġedda sas-6 ta' Diċembru 2011 permezz tad-Deċiżjoni tal-Kunsill 2011/324/UE (6), u ġew emendati u mġedda sal-5 ta' Diċembru 2012 permezz tad-Deċiżjoni tal-Kunsill 2011/808/UE (7). Fit-3 ta' Diċembru 2012, dawk il-miżuri ġew mġedda permezz tad-Deċiżjoni tal-Kunsill 2012/749/UE (8) sakemm il-Kunsill, abbażi ta' proposta tal-Kummissjoni, jiddeċiedi li jkunu saru elezzjonijiet kredibbli u li reġa' hemm ordni kostituzzjonali fil-Madagaskar.
(3)
L-elezzjonijiet presidenzjali u leġislattivi saru fil-Madagaskar fil-25 ta' Ottubru u fl-20 ta' Diċembru 2013, rispettivament, u r-riżultati tħabbru uffiċjalment fis-17 ta' Jannar u fis-6 ta' Frar 2014, rispettivament u l-istituzzjonijiet il-ġodda eletti ġew inawgurati, b'konferma tar-ritorn tal-Madagaskar lejn l-ordni kostituzzjonali. Fis-7 ta' Frar 2014, ir-Rappreżentanta Għolja tal-Unjoni għall-Affarijiet Barranin u l-Politika ta' Sigurtà, laqgħet, u esprimiet sodisfazzjon dwar it-tmexxija tal-elezzjonijiet.
(4)
Il-kundizzjonijiet stipulati fl-Anness għad-Deċiżjoni 2011/808/UE, inkluż it-twettiq ta' elezzjonijiet parlamentari u presidenzjali kredibbli, it-tħabbir tar-riżultati uffiċjali u l-inawgurazzjoni tal-istituzzjonijiet il-ġodda eletti li jikkonfermaw ir-ritorn tal-Madagaskar lejn l-ordni kostituzzjonali ġew onorati. Għalhekk id-Deċiżjoni 2010/371/UE għandha titħassar,
ADOTTA DIN ID-DEĊIŻJONI:
Artikolu 1
Id-Deċiżjoni tal-Kunsill 2010/371/UE hija b'dan imħassra.
Artikolu 2
Din id-Deċiżjoni għandha tidħol fis-seħħ fid-data tal-adozzjoni tagħha.
Magħmul fi Brussell, id-19 ta' Mejju 2014.

Labels: 10
18
15